ธปท.รับมอบทองคำช่วยชาติล็อตสุดท้าย
สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เสด็จทรงเป็นประธานในพิธีรับมอบทองคำแท่ง เพื่อพระราชทานแก่ ดร.ประสาร ไตรรัตน์วรกุล นำเข้าเป็นทุนสำรองเงินตรา ตามเจตนารมณ์ของหลวงตามหาบัว ญาณสัมปันโน เมื่อละสังขาร
7 พ.ค. 2554

สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เสด็จทรงเป็นประธานในพิธีรับมอบทองคำแท่ง เพื่อพระราชทานแก่ ดร.ประสาร ไตรรัตน์วรกุล นำเข้าเป็นทุนสำรองเงินตรา ตามเจตนารมณ์ของหลวงตามหาบัว ญาณสัมปันโน เมื่อละสังขาร
เมื่อเวลาประมาณ 10.00 น.(7 พ.ค.) ที่ สวนแสงธรรม ถนนพุทธมณฑล สาย 3 สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เสด็จทรงเป็นประธาน ในพิธีส่งมอบทองคำ  ตามโครงการช่วยชาติโดยหลวงตามหาบัว ญาณสัมปันโน ซึ่งเป็นการบริจาคให้ธนาคารแห่งประเทศไทย เพื่อนำเข้าทุนสำรองเงินตรา เป็นคลังหลวงของประเทศ เป็นครั้งที่ 16 น้ำหนักรวม 920.5 กิโลกรัม พระราชทานแก่ นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) โดยมีหลวงปู่บุญมี ปริปุณฺโณ วัดป่าบ้านนาคูณ ตำบลบ้านผือ อำเภอบ้านผือ จังหวัดอุดรธานี เป็นประธานฝ่ายสงฆ์
ทั้งนี้ การมอบทองคำให้กับธนาคารแห่งประเทศไทย (ธปท.) เพื่อนำเข้าเป็นคลังหลวงครั้งนี้ เป็นไปตามเจตนารมณ์ของหลวงตามหาบัวญาณสัมปันโน เมื่อละสังขาร โดยระบุไว้ในพินัยกรรมให้นำทรัพย์สินที่มีอยู่แล้ว รวมทั้งที่ได้รับบริจาคในงานบำเพ็ญกุศลสรีระสังขารหลวงตามหาบัวฯ ไปซื้อทองคำมอบให้ ธปท. เพื่อสมทบเข้าเป็นทุนสำรองเงินตราของชาติ และเป็นการปิดโครงการรับบริจาคทองคำในโครงการผ้าป่าช่วยชาติอย่างเป็นทางการ  สำหรับทองคำ เงินดอลลาร์สหรัฐ และเงินตราต่างประเทศสกุลอื่นๆ ที่ธปท.ได้รับมอบจากโครงการช่วยชาติหลวงตามหาบัวได้บริจาคให้กับธปท.ครั้งแรก เมื่อวันที่ 6 ก.ค. 2541 และบริจาคต่อเนื่องเรื่อยมา รวมครั้งนี้เป็นครั้งที่ 16 โดยการบริจาค 15 ครั้งที่ผ่านมานี้ เป็นเงินสกุลต่างประเทศทั้งสิ้น 10,214,600 ดอลลาร์ สรอ. และทองคำจำนวน 967 แท่ง น้ำหนักสุทธิหลังการเจาะเพื่อวิเคราะห์ค่าความบริสุทธิ์ 12,079.5 กิโลกรัม รวมกับทองคำที่มอบในครั้งนี้ 920.5 กิโลกรัม จึงเป็นทองคำทั้งสิ้นน้ำหนักรวมประมาณ 13,000 กิโลกรัม โดยทองคำและเงินสกุลต่างประเทศทั้งหมดนั้น ธปท.ได้เก็บไว้ในบัญชีทุนสำรองพิเศษ ซึ่งเป็นส่วนหนึ่งของทุนสำรองเงินตรา
ผู้สื่อข่าวรายงานเพิ่มเติมว่า หากคิดราคาทองคำปัจจุบัน ณ วันที่ 7 พ.ค.ที่ผ่านมา ซึ่งราคาขายทองคำแห่งอยู่ที่ 21,450 บาทต่อบาททองคำ มูลค่าของทองคำที่โครงการผ้าป่าช่วยชาติ โดยหลวงตามหาบัว ญาณสัมปันโน ทั้งสิ้น 13,000 กก. คิดเป็นน้ำหนักทอง 855,400 บาททองคำ มูลค่ารวมทั้งสิ้น 18,348.33 ล้านบาท